**АԤСНЫ АҬҴААРАДЫРРАҚӘА РАКАДЕМИА 2022 ШЫҚӘСАЗЫ ИМҨАԤНАГАЗ АҬҴААРАДЫРРА-ЕИҾКААРАТӘ УСУРАҚӘА ИРЫЗКНЫ**

**А Ҳ А С А Б Ы Р Б А**

Ашьҭахьҟа иаанҳажьыз 2022-тәи ашықәс Аԥсны аҭҵаарадыррақәа ракадемиазы (анаҩсан – ААР) ахҭысқәеи аихьӡарақәеи рыла ибеиан. Зегьы ртәы ҳамҳәаргьы, ҷыдала иалкаатәу – Аԥсуа академиа ҵыԥх иахыҵит 25 шықәса. Ари аиубилеитә рыцхә акыр инарҭбааны ныҳәак аҳасабала имҩаԥган Аԥсны Аиҳабыреи, шьардаҩык аҵарауааи аҳәаанырцәтәи асасцәеи алахәны. (Асасцәа рхыԥхьаӡараҿы иҟан: УАР Санкт-Петербургтәи аҭоурых аинститут адиректор, аҭоурыхтә ҭҵаарадыррақәа рдоктор, апрофессор, УАР алахәыла-корреспондент А.В. Свирчков; УАР иатәу Афедералтә ҭҵаарадырратә центр «Асубтропикатә ҭҵаарадырратә центр» (ақ. Шәача) адиректор, ақыҭанхамҩатә ҭҵаарадыррақәа рдоктор, апрофессор, УАР академик А.В. Рындин; УАР Сибратәи аҟәша адиректор ихаҭыԥуаҩ, афизика-математикатә ҭҵаарадыррақәа рдоктор С.Р. Сверчков.) Уаҟа иззыӡырҩыз ажәахәқәеи еиуеиԥшым ақәгыларақәеи ҩаԥхьа идырҵабыргит, ииасхьоу ашықәсқәа ирылагӡаны иҟаҵоу шмаҷым, Аԥсуа академиа мҽхакы ҭбаала аҿиарамҩа ишану. Уи ус шакәу рныԥшуеит хәҭакахьала ҵыԥх иҭыжьыз ҩ-шәҟәык: «Аԥсны аҭҵаарадыррақҵәа ракадемиа 1997–2022» аиубилетә буклет (аҩбатәи ирҿыцу аҭыжьра); «Аԥсны аҭҵаарадыррақәа ракадемиа аинформациатә биуллитен № 2; «Аԥсны аҭҵаарадыррақәа ракадемиа адырраҭара изаамҭанытәу 12 аномер».

Ҳарзааҭгылап аҭҵаарадырреи уи аҭышәныртәалареи рганахьала 2022 шықәсазы ААР имҩаԥнагаз аусхқәа иаҳа инҭкааны. Аҳасабырба хацҳаркып Аԥсуа кадемиа иалоу аҵарауаа русура ахҳәааҟаҵарала, анаҩсан ҳарзааҭгылап ААР иаҵанакуа аҟәшақәеи урҭ рыҭҵаарадырратә еиҿкаарақәеи ирылдыршаз аҟаҵарбақәеи егьырҭ азҵаарақәеи.

**I аҟәша. ААР алахәылацәа рлагала**

Иахьазы Академиа иалахәылацәоуп 24-ҩык аҵарауаа. Урҭ рахьынтә 15-ҩык (Л.И. Аиба, Ш.Ҟ. Арсҭаа, О.Хә. Бӷажәба, С.М. Бебиа, А.А. Гәарамиа, И.А. Екба, В.К. Занҭариа, В.А. Кәаӷәаниа, В.Е. Кәарҷиа, М.Т. Лашәриа, Н.Л. Пачлиа, В.А. Чрыгба, З.В. Шевцова, З.И. Шьалшьаа, З.Џь. Џьапуа) иалахәыла иашақәоуп (академикцәоуп), 9-ҩык иалахәыла-корреспондентцәоуп (З.И. Амқәаб, И.Д. Анчабаӡе, В.А. Бигуаа, А.М. Касланӡиа, Р.А. Лашәриа, А.И. Марколиа, И.Д. Ҭарба, Л.Р. Ҳагба, М.М. Ҳашба).

ААР алахәылацәа зегьы ҵыԥхтәи ашықәс ахы-аҵыхәала шьарда рылдыршеит аҭҵаарадырреи, арккареи, ауаажәларратә усуреи ирымадоу азҵаатәқәа рымҩаԥгараҿы. Иалкааны иаҳҳәозар, зыҩаӡара ҳараку аҭӡаарадырратә форумқәа 60 инарзынаԥшуа рхы рыладырхәит: З.Џь. Џьапуа (17), З.И. Шьалашьаа (12), И.А. Екба (8), С.М. Бебиа (6), Л.Р. Ҳагба (4), В.А. Бигәаа (4), В.А. Кәаӷәаниа (4), А.А. Гәарамиа (3), И.Д. Ҭарба (3), В.К. Занҭариа (3), В.А. Чрыгба (3), И.Д. Анчабаӡе (2), Р.А. Лашәриа (2) уҳәа убас егьырҭгьы. Аԥсни аҳәаанырцәтәи инагоу аҭыжьымҭақәа рҿы аҭҵаарадырра еиуеиԥшым ахырхарҭақәа рыла 100 инареиҳаны аусумҭа хатәрақәа ркьыԥхьит: З.Џь. Џьапуа (15), И.А. Екба (10), А.М. Касланӡиа (9), В.А. Кәаӷәаниа (8), З.И. Шьалашьаа (8), И.Д. Ҭарба (8), С.М. Бебия (7), Л.Р. Ҳагба (4), И.Д. Анчабаӡе (5), Р.А. Лашәриа (2) уҳәа убас аӡәырҩы.

Иҭыжьын анаҩстәи амонографиақәеи аизгақәеи: «Леса Абхазии» (С.М. Бебиа), «О фольклоре и не только: статьи и этюды» (З.Џь. Џьапуа), «Афольклори даҽа зҵаарақәаки: астатиақәеи аетиудқәеи» (З.Џь. Џьапуа), «Словарь географических названий Абхазии и других стран» (В.А. Чрыгба), «Независимость Республики Абхазия в свете международного права» (В.А. Чрыгба), «Аҵаулареи амҽхаки» (В.К. Занҭариа), А.А. Аншба иусумҭақәа реизга I, II атомқәа (апроект автор, аҭакзыԥхықәу аредактор З.Џь. Џьапуа) уҳәа убас егьырҭгьы.

Ихҭыс шьахәны иҟалеит, Аԥсны ахыԥшагьы ӷәӷәахеит ҵыԥх ААР 25 шықәса ахыҵра аиубилеи инамаданы З.Џь. Џьапуа ихантәаҩрала ААР апрезидиум цәыббрамза 20 рзы ҳауаажәлар злахәны имҩаԥнагаз, «Аԥсны ҳаамҭазтәи адунеи аҟны: ацәырҵрақәеи ашәарҭарақәеи» захьӡыз аишәа гьежь. Уаҟа Аԥсны ашәарҭадареи, иахьа иамоу аполитикатә ҭагылазаашьеи аекономика аҿиареи ирызкны азҿлымҳара змаз ажәахәқәа ҟарҵеит академикцәа В.А. Чрыгба, З.И. Шьалашьаа, иара убас Аԥсны атәылахьчара аминистрра ахаҭарнак – аполковник Давид Бжьаниа. Аишәа гьежь хыркәшан Аӡбамҭа (Арезолиуциа) адкыларала.

Анаука аус азура инаҷыданы, ҳҵарауаа ҽышәала рхы рыладырхәуеит Аԥсны имҩаԥысуа ауаажәларратә усқәагьы, телехәаԥшрала ицо зеиуахк уҭаху арыцхәқәа ирыдҳәалоу, арккара-ааӡаратә хырхарҭа змоу аишәа гьежьқәа, аиҿцәажәарақәа жәпакы. Еиқәыԥхьаӡоу аусхкқәа рынагӡараҿы рџьабаа рацәоуп З.Џь. Џьапуа, А.А. Гәарамиа, И.А. Екба, Л.И. Аиба, О.Хә. Бӷажәба.

Аԥсуа академиа алахәылацәа реиҳараҩык уаанӡеиԥш Аԥснытәи аҳәынҭқарратә университет (анаҩсан – ААУ) акафедрақәа ирхагылоуп, афакультетаҿтәи еиуеиԥшым аконференциақәа, иҷыдоу асеминартә ԥхьарақәа мҩаԥыргоит, ҽышәала иаҿуп астудентцәа аҵара дырҵара, адипломтәи акурстәи усумҭақәа напхгара рыҭара, аспирантура иҭало аҿар рԥышәарақәа рыдкылара, адиссертантцәа напхгара рзура уҳәа убас ирацәаны. Абарҭ ахырхарҭақәа рҿы рҽалыркааит Н.Л. Пачлиа, И.А. Екба, С.М. Бебиа, В.А. Чрыгба, В.А. Кәаӷәаниа, А.М. Касланӡиа, Л.Р. Ҳагба, И.Д. Ҭарба уҳәа убас аӡәырҩы.

ААР иаҵанакуа Адиссертациатә хеилакқәа ирнапхгаҩцәоуп О.Хә. Бӷажәба, З.И. Шьалашьаа, В.А. Кәаӷәаниа, Л.Р. Ҳагба. Ҵыԥх мацара иалагӡаны адиссертациақәа зыхьчоз Аԥсни уи анҭыҵтәи аҵарауаа шьардаҩык макыҩцәас (оппонентцәас) ирзықәгылеит, равторефератқәа ахҳәаа рзыҟарҵеит аӡәырҩы ААР алахәылацәа: З.Џь. Џьапуа ақәҿиҭит Москва, А.М. Горки ихьӡ зху Адунеизегьтәи алитературатә институт аҟны ихьчаз адоктортә диссертациа, В.А. Кәаӷәаниа макҩыс длоуит афольклорҭҵааҩ М.Ф. Ԥлиа лкандидаттә диссертациа ахьчараан, В.А. Бигәаа ақәҿиҭит алитератураҭҵааҩ И.Г. Гыцба икандидаттә диссертациатә усумҭа, И.Д. Анчабаӡе макҩыс длоуит аҭоурыхҭҵааҩ И.В. Агрба лкандидаттә диссертациа ахьчараан, С.М. Бебиа ибжьы рықәиргеит акандидаттә диссертациақәа равторефератқәа ҩба.

ААР алахәылацәа З.Џь. Џьапуа, А.А. Гәарамиа, А.И. Марколиа уҳәа егьырҭ ҳҵарауаагьы иааиԥмырҟьаӡакәа ишаҿыц иаҿуп Аԥсны аҭҵаарадырреи иреиҳау ашколи реизҳазыӷьаразы, ааигәа-наскьа иҟоу аҳәынҭқаррақәа (еиҳарак Урыстәыла) рыҭҵаарадырратә, рҵаларашаратә еиҿкаарақәа рыҽрымадаразы, наҟ-ааҟ ацҳақәа рыбжьаҵареи аԥышәеимадареи ралыршара. Убас, Аԥсны аҭҵаарадыррақәа ракадемиеи УАР Санкт-Петербургтәи аҭоурых аинститути аусеицуразы ҵыԥх, абҵарамза 3 рзы, аиқәшаҳаҭра рыбжьарҵеит ААР 25 шықәса ахыҵра аиубилеитә рыцхә аҳәаақәа ирҭагӡаны. Адокумент рнапы аҵарҩит Аԥсуа академиа ахьӡала уи апрезидент З.Џь. Џьапуеи аинститут адиректор А.В. Сиренови.

Уи аԥхьа, жьҭаарамза 12 рзы, Шәача, УАР иатәу Афедералтә ҭҵаарадырратә центр «Асубтропикатә ҭҵаарадырратә центр» аконференц-зал аҟны имҩаԥган Урыстәылатәи афедерациа аҭҵаарадырреи иреиҳаӡоу аҵараиурҭеи рминистрреи, Урыстәылатәи аҭҵаарадыррақәа ракадемиеи, Аԥсны аҭҵаарадыррақәа ракадемиеи еицеиҿыркааз аҭҵаарадырратә симпозиум «Жәларбжьаратәии арегионбжьаратәии аҭҵаарадырра-рккаратә усеицура Амшынеиқәаҿықә аҟны» ҳәа хьӡыс измаз. Ари асимпозиум иалахәын З.Џь. Џьапуа зхадараҿы дыҟаз ААР аинститутқәа рнапхгаҩцәа назлоу аҵарауаа барабарақәа гәыԥҩык. Уаҟа имҩаԥгаз хразлоу аилацәажәарақәа инарҷыданы иалыршахеит еиҭаҳәатәны иҟоу ахҭысгьы – Аԥсны аҭҵаарадыррақәа ракадемиеи Афедералтә аҭҵаарадырратә центр «Асубтропикатә ҭҵаарадырратә центри» наҟ-ааҟ мҽхакыҭбаала аусеицуразы аиқәшаҳаҭра рыбжьарҵеит. Аиқәшаҳаҭра рнапқәа рыҵарҩит Аԥсуа академиа ахада З.Џь. Џьапуеи Ацентр адиректор, ақыҭанхамҩатә ҭҵаарадыррақәа рдоктор, УАР академик А.В. Рындини.

Ҵыԥх иалагӡаны иара убас академик А.А. Гәарамиа Аԥснытәи аҳәынҭқарратә университети аҳәаанырцәтәи аҵараиурҭақәа жәпаки (Ҟәбантәи атехнологиатә ҳәынҭуниверситет, Дамассктәи ауниверситет, Урыстәылатәи афедерациа аиҳабыра рҟны иҟоу афинанстә университет уҳәа) аус рыцуразы инапы рыҵаиҩит аиқәшаҳаҭрақәа 7.

Аԥсни Урыстәылеи рыҭҵаарадырратә усеицура аринахысгьы арӷәӷәара иадырганы иҟалеит аурыс ҵарауаҩ-азиндырҩы, аполитикатә, аҳәынҭқарратә усзуҩы, аԥсуа жәлар рхаҵгылаҩ ду, азиндырратә ҭҵаарадыррақәа рдоктор, апрофессор С.Н. Бабурин «ААР аҳәаанырцәтәи алахәылас» иалхра. Уи зыршаҳаҭуа адиплом аҵарауаҩ инапаҿы иҭан рашәарамза 22 рзы, ААР апрезидиум аилатәараҿы. «ААР ҳаҭыр зқәу алахәылас» далхын иара убас Аԥсны иазааԥсо аурыс ҵарауаҩ, асоциологиатә ҭҵаарадыррақәа рдоктор М.А. Васьков.

Аԥсуа ҵарауаа Аԥснеиԥш уи анҭыҵгьы рыхьӡ-рыԥша, рыкапан иаҳа-иаҳа ишышьҭыҵыц ишьҭыҵуеит. Уи арҵабыргуеит ҵыԥх иҟалаз уаҩ дзеигәырӷьара ахҭысгьы. Урыстәылатәи аҭҵаарадыррақәа ракадемиа аҳәаанырцәтәи алахәылас далхын Аԥсуа академиа апрезидент З.Џь. Џьапуа. Ари раԥхьатәи хҭысуп аԥсуа гуманитартә ҭҵаарадырра аҭоурых аҿы.

Академик А.А. Гәарамиа иаԥшьгамҭала Адыгатәи Жәларбжьаратәи Аҭҵаарадыррақәа Ракадемиа иалахәыла иашақәахеит (иакадемикцәахеит) ААР алахәылацәа, еицырдыруа аҵарауаа С.М. Бебиа, О.Хә. Бӷажәба, А.И. Марколиа, уи академиа далахәыла-корреспондентхеит Д.И. Гәлиа ихьӡ зху Аԥсуаҭҵааратә институт адиректор А.Е. Ашәба.

Уаанӡеиԥш, 2022 шықәсазгьы Аԥсуа академиа алахәылацәа рааԥсара ахә ҳаракны ишьан Аԥсны аҳәынҭқарра аиҳабыра рганахьала. Убас, Аԥсны аҭҵаарадыррақәа ракадемиа 25 шықәса ахыҵра аиубилеи инамаданы Аҳәынҭқарра Ахада иусԥҟала ААР апрезидент Актәи ихаҭыԥуаҩ, адунеи аҟны иналукааша абнаҭҵааҩ, академик С.М. Бебиа ианашьан «Ахьӡ-Аԥша» аорден I аҩаӡара, «Аԥсны аҳәынҭқарра аҭҵаарадырра зҽаԥсазтәыз аусзуҩ» ҳәа ахьӡ ихҵан Аекономикеи азини ринститут адиректор, академик З.И. Шьалшьаа; ААУ шьаҭаркуижьҭеи 95 шықәса аҵра аиубилеи инадҳәаланы «Аԥсны аҳәынҭқарра иреиҳаӡоу ашкол зҽаԥсазтәыз аусзуҩ» ҳәа ахьӡ ҳарак иаԥсахеит – академикцәа С.М. Бебиа, О.Хә. Бӷажәба.

Уи адагьы, ҵыԥх ААР апрезидиум аӡбамҭала «ААР ҳаҭыр зқәу апофессор» ҳәа ахьӡ ихҵан академик В.К. Занҭариа, «ААР ҳаҭыр зқәу адоктор» ҳәа – Аекологиа аинститут адиректор Р.С. Дбар.

**II аҟәша.** **ААР аҟәшақәа рҟны аҭҵаарадырра-еилкааратә усурақәа рыплан анагӡара иазкны**

Иаҳхысыз ашықәс азы ААР аҟәшақәа рыхԥагьы ирыҵаркуа аҭҵаарадырратә усҳәарҭақәа 7 рҿы аҵарауаа аус рыдырулон 138 хәҭа змаз 125 тема рыла ишьақәгылаз 32 проблема. Урҭ рахьынтә иахьазы ихыркәшоуп 51 тема, егьырҭ иаанхаз 74 рынагӡара ҳаԥхьаҟатәи ашықәсқәа рахь ииасуеит.

**1.** Академик З.И. Шьалашьаа дызхагылоу **Агуманитартәи, асоциалтәи, ауаажәларратәи ҭҵаарадыррақәа рыҟәша** иаҵанакуа Д.И. Гәлиа ихьӡ зху Аԥсуаҭҵааратә институти (*адиректор – афил. ҭҵ. рк., адоц. А.Е. Ашәба*) Аекономикеи азини ринститути (*адиректор – аек. ҭҵ. рд., апроф., ААР академик З.И. Шьалашьаа*) иаҳхысыз ашықәс азы хаҭала ирзааԥсон 8 проблемак. Урҭ иреиуоуп: 1) Аԥсуа филологиа азҵаатәқәа; 2) Аԥсны аҭоурых, акультура, аҟазара ажәытәӡатәи аамҭақәа инадыркны иахьауажәраанӡа; 3) Аԥсны аҭоурых иазку ахыҵхырҭақәа реизгара, рсистематәра, рҭыжьра; 4) Аԥсны Аҳәынҭқарра азакәанқәеи егьырҭ азинԥҟаратә актқәеи аинвентаризациа рзура; 5) ААР иаҵанакуа аҭҵаарадырратә усҳәарҭақәеи Аԥсны аҳәынҭқарратә амчрақәеи аҭыԥантәи ахаланапхгаратә усбарҭақәеи реимадаразы аусмҩаԥгатәқәа разԥхьагәаҭара; 6) Аԥсны аҳәынҭқарраҿы аҳазалхратә тариф амҩақәҵареи аусдкылаҩцәа аекономикатә гәацԥыҳәара рыҭареи уҳәа убас егьырҭгьы.

**Аԥсуаҭҵааратә институт** аҟны ҵыԥх иалагӡаны иззаԥсоз 61 тема рахьынтә ихыркәшан аԥсуа бызшәеи, алитературеи, афольклори, аетнологиеи, аҟазареи ирыҵаркуа 31 тема. Ихыркәшоу атемақәа иреиуоуп: «Аԥсуа литература аҭоурых ахьтә» (анагӡаҩцәа – М.Т. Лашәриа, В.А. Бигәаа, В.К. Занҭариа уҳәа), «Рауль Лашәриа исубиективтә дунеихәаԥшра асахьаркыратә ҷыдарақәа» (анагӡаҩ – В.К. Занҭариа), «Аԥсуа-абаза-аурыс жәар» (анагӡаҩ – Л.З. Клычева), «Аԥсуа-адыга аетимологиа иазку аочеркқәа» (анагӡаҩ – Р.К. Гәыблиа) уҳәа уб. егь. Абраҟа иҳәатәуп инагӡамкәа ишаанхаз зыԥсҭазаара иалҵыз хҩык аҵарауаа Ц.С. Габниа, В.А. Ниушков, А.Р. Гумба аус здырулоз атемақәа хԥа:

**Атема 1.15. Афольклор сахьаркыратә хархәагак аҳасабала аҧсуа прозаҿы**. Анагӡара аҿҳәара (2019–2023 шш.). Аҭҵаарадырратә напхгаҩы – ААР акад. Џьапуа З.Џь. Анагӡаҩ – афилол.ҭҵ.рк. Ц.С. Габниа:

**Атема 2.2. Абхазия в эпоху средневековья и новое время.** Срок исполнения – (2021–2025 гг.). Научный руководитель темы – акад. АНА Бгажба О.Х. Этап: а) Римско-Византийские сооружения Восточного Причерноморья. Срок исполнения – (2022 г.). Исполнитель – к.и.н. В.А. Нюшков.

**Атема 2.11. История становления и развития библиотечного дела в Абхазии.**Срок исполнения (2018-2022 гг.). Научный руководитель – д.и.н. Хашба М.М. Исполнитель – к.филол.н. А.Р. Гумба. Этап: Подготовка монографии к изданию.

**Аекономикеи азини ринститут** аҟны акәзар, аҵарауаа аус здырулоз 9 темак рахьынтә актәии аҩбатәи апроблемақәа рхырхарҭала атемақәа хәба хыркәшан. Ихыркәшоу темақәоуп: «Аԥсны аҳәынҭқарра азакәанеиқәыршәаратә актқәа аекономикатәи азинтәи хылаԥшра рзура», «ААР иаҵанакуа аҳәынҭқарратә ҭҵаарадырратә институтқәеи, Аԥсны аҳәынҭқарратә амчрақәеи аҭыԥантәи ахаланапхгаратә усбарҭақәеи дареи реимадаразы аусмҩаԥгатәқәа разԥхьагәаҭара» уҳәа уб. егь.

Ҳзыхцәажәо аҭҵаарадырратә ҟәшаҿы ихыркәшоу атемақәа зегьы иҷыдоу акомиссиа иахыжьуп, актқәа рыдҟаҵалоуп.

**Афизика-математикатә, атехникатә ҭҵаарадыррақәа рыҟәша** (*аҟәша академик-маӡаныҟәгаҩ, аб. ҭҵ. рк., адоц. Р.С. Дбар*) еиднакылоит, ишдыру еиԥш, ҩ-институтк: Аҟәатәи афизика-техникатә институти (*адиректор – ат. ҭҵ. рд., ААР ал.-крр. А.И. Марколиа*) Аекологиа аинститути (*адиректор* – *аб. ҭҵ. рк., адоц. Р.С. Дбар*). Аусҳәарҭақәа рыҩбагьы рыҭҵаарадырратә усурақәа зегь ахархәаратә ҟазшьа рымоуп, ҷыдала Аԥсны ааглыхреи ақыҭанхамҩеи реизҳазыӷьара, рырманшәалара иацхраауеит.

Иаҳхысыз ашықәс азы ари аҟәшаҿы аҵарауаа аус рыдырулон 9 проблемак: 1) «Аконструкциатә материалқәа рқәыԥшылара амодификациа азура аплазма аенергиа хышхыҵәала, ирццакны еиҵаҵоу аҟәырҷахақәа ршьыҵәрала»; 2) «Аԥсны аҵакырадгьыл аҿы иҵҩадоу аенергиатә хыҵхырҭа асистема архиара»; 3) «Аҳауа мҽхакыла аҽыԥсахреи уи ахҟьа-ԥҟьақәа Аԥсны аҵакырадгьыл аҟны ацәырҵреи»; 4) «Амшын еиқәа аԥсуа акваториаҿы аекологиатә шәарҭадареи арекреациеи ралыршаразы аекологиатә хылаԥшрақәа рымҩаԥгара»; 5) «Амшын агаҿа иаԥну аҵакыреи агаҿаҿтәи аӡышьҭрақәеи ирхылҵуа апроцессқәа хылаԥшра рзура» уҳәа убас иҵегьы.

Зыӡбахә ҳәоу апроблемақәа рхырхарҭала аҵарауаа шықәсанаҟьак аус рыдырулон 35 хәҭа змоу 12 тема. Урҭ рахьынтәи Аҟәатәи афизика-техникатә институт ззааԥсоз атемақәа рыхԥагьы нагӡоуп, Аекологиа аинститут акәзар, ихнаркәшеит 7 темак: «Аԥсны аҵакырадгьыл аҟны аҳауа аҽыԥсахразы абжьааԥнытәии антропогенттәи факторқәа рнырра», «Амшынеиқәа аҟәатәи аҿықә аҿтәи аӡқәа ргидрохимиатә еилазаашьа аҭҵаара»,«ААР Аекологиа аинститут иатәу амшын агидроакустикатә полигон аԥҵара Аҟәатәи ашыцәа (мыс) ахышәараҵышәараҿы» уҳәа убас егьырҭгьы.

Аинститутқәа рҵаруаа иаадырԥшуа аҟаҵарбақәа, хымԥада, азҿлымҳара рыҵоуп, избанда, еиҭасҳәахуеит, аԥсҭазаараҿы ахархәаратә хырхарҭа рымоуп.

Академик Л.И. Аиба напхгара ззиуа **Амедицина-биологиатә, ақыҭанхамҩатә ҭҵаарадыррақәеи, Адгьыл иазку аҭҵаарадыррақәеи рыҟәша** еиднакылоит аҭҵаарадырратә усҳәарҭақәа 3: Аеқсперименталтә патологиеи атерапиеи ринститут (*адиректор – амед. ҭҵ. рд, ААР алахә.-корр. З.И. Амқәаб*), Аботаникатә институт (*адиректор – ақыҭ. ҭҵ. рк. Е.Ш. Гәбаз*), Ақыҭанхамҩа аинститут (*адиректор – ақыҭ. ҭҵ. рд., ААР академик Л.И. Аиба*). Аусбарҭақәа рыхԥагьы рҿы аҭҵааратә усурақәа мҩаԥысуан Аԥсны аԥсабара аиқәырхара, адгьылқәаарыхреи ашәырааӡареи реиҿкаара, ауаатәыҩса рынҵыра аизырҳареи урҭ азҩаҿкы рацәыхьчареи хықәкыс измоу 15 проблема рыла. Хьӡи-ԥшеи змоу Аеқсперименталтә патологиеи атерапиеи ринститути Аботаникатә институти инарыгӡоз 32 тема рахьынтәи иахьазы ихыркәшоуп 13.

Уаанӡатәи ашықәсқәа реиԥш, арҭ атемақәа раӷьырак рынагӡара мҩаԥысуан комлекс ҳасабла, аԥхьагылара змоу алабораториақәа хԥа-ԥшьба реилахәрала. Убри иабзоураны иалыршахеит иқәгылаз аҳасабтәқәа акыр инарҵауланы рыҭҵаара.

Ихыркәшоу атемақәа иреиуоуп аҵарауаа ԥшьба-хәба шықәса иззаԥсаз: «Адислипидемиа алиментартә модель амаамынқәа рҟны», «Аԥсны еиуеиԥшым аетникатә гәыԥқәа риммунологиатә параметрақәа еиҿырԥшрала рыҭҵаара», «Аԥсуаа рықәранҵыра ду амаркерқәа амолекулиар-генетикала рыҭҵаара», «Аԥсны иҟоу аӡҵәыҵәқәа рфизика-химиатә еилазаашьеи рхархәаратә лшарақәеи рыҭҵаара», «Аԥсны афлора иаҵанакуа иреиҳаӡоу аҵиаақәа ранализҟаҵара урҭ Ашәҟәы ҟаԥшь ранҵаразы рыхкқәа рсиа ашьақәыргылара инадҳәаланы» уҳәа убас егьырҭгьы.

***Ақыҭанхамҩа аинститут*** (*адиректор – ақыҭ. ҭҵ. рд., ААР академик Л.И. Аиба*) аплан инақәыршәаны, ҵыԥх иацнаҵон аԥеиԥш бзиа змоу, хкы рацәала еиласоу ақыҭанхамҩатә культурақәа ргенетикатә коллекциа аинтродукциеи, алԥшаареи, аиқәырхареи, арӷьацареи ирыдҳәалоу аусмҩаԥгатәқәа. Акрааҵуеит аинститут аҵарауаа аус рыдырулоижьҭеи акрызҵазкуа 6 проблемак ирхьыԥшу, Аԥсны ақыҭанхамҩа аизҳазыӷьара иацхрааша 12 тема. Арҭ атемақәа зегьы рынагӡара азԥхьагәаҭоуп 2025 шықәса анҵәамҭаз.

Абас иҟоуп ААР асистема иаҵанакуа аҟәшақәеи урҭ русҳәарҭақәа рыҭҵаарадырра-еилкааратә усурақәа рыплан анагӡашьа ииасыз ашықәс азы.

Уажәшьҭа маҷк иадамзаргьы ҳарзааҭгылап 2022 шықәсазы ААР имҩаԥнагаз егьырҭ аусура хкқәа.

**III аҟәша.** **Аҭҵаарадырра-еиҿкааратә усурақәеи жәларбжьаратәи аимадарақәеи ирызкны**

2022 шықәсазы ААР асистемаҿы имҩаԥган формала еиуеиԥшымыз аҭҵаарадырра-еиҿкааратә форумқәа жәпакы – аҭҵаарадырратә сессиақәа, аконференциақәа, аекспедициақәа уҳәа.

Аеқсперименталтә патологиеи атерапиеи ринститут азы ҵыԥх иубилеитә шықәсын. Иара иахыҵит 95 шықәса. Ари арыцхә даҽа аамҭанык еиԥшымкәа иҳаранакит аҵарауаа рҭакԥхықәра, ҩ-напыкла ирызнеит рҿаԥхьа иқәгылаз аҭҵаарадырратә, аиҿкааратә уснагӡатәқәа зегьы. Аиубилеитә рыцхә аҳәаақәа ирҭагӡаны акыр инарҭбааны, Урыстәылеи (Москва, Санкт-Петербург, Шәача, Уфа уҳәа) Узбекистани (Ташкент, Бухара) рҟынтәи шьардаҩык асасцәагь алахәны жьҭаарамза 26–28 рзы имҩаԥган «ИЭПиТ 2022: Иацы, иахьа, уаҵәы» ҳәа хьӡыс измаз аҭҵаарадырра-практикатә конференциа. Аконференциа хықәкыс иаман адунеи аҟны амедицинатә приматалогиа, хықәкыла Аексперименталтә паталогиеи атерапиеи ринститут, иалнаршаз ақәҿиарақәеи аҵарауаа рлагалеи рзааҭгылара. Аконференциа рхы аладырхәит 100-ҩык инареиҳаны аҵарауаа, аҳәаанырцәтәиқәагьы убрахь иналаҵаны. Ажәахәқәа рыла иқәгылеит 40-ҩык инарзынаԥшуа аинститут аусзуҩцәеи асасцәеи. Ақәгыларақәа зегьы мҩаԥысит аибарбеиареи, ахеибарҭәаареи, аизыгәбылреи хырхарҭа рыманы. Иҭыжьын аконференциа ажәахәқәа еидызкылоз аизга «Аексперименталтә биологиеи амедицинеи актуалра зҵоу рызҵаатәқәа 2022».

Аҭҵаарадырратә сессиақәеи аконференциақәеи рымҩаԥгара ҳаналацәажәо, хымԥада, аӡбахә ҳәатәуп Д.И. Гәлиа ихьӡ зху Аԥсуаҭҵааратә институт. Иаҳхысыз ашықәс азы уаҟа имҩаԥган аҭҵаарадырратә форумқәа 3, еиуеиԥшым азҵаатәқәа ирызкыз аишәа гьежьқәа 4, инагӡан урҭ ирышьашәалоу егьырҭ аусмҩаԥгатәқәагьы маҷымкәа.

Зегь раԥхьаӡагьы аӡбахә ҳәатәуп мшаԥымза 12–14 рзы имҩаԥгаз аҵарауаҩ, апоет Омар Беигәаа диижьҭеи 120 шықәса аҵра иазкыз есышықәсатәи аихшьалатә (уажәазы 66-тәи) аҭҵаарадырратә сессиа. Уаҟа ирзыӡырҩын, ахәшьарагь рыҭан аԥсуаҭҵаара еиуеиԥшым апроблемақәа ирызкыз аинститут 38-ҩык аҵарауаа (А.Е. Ашәба, В.Л. Бигәаа, Р.Ҳ. Гәажәба, О.В. Маан, Н.В. Касланӡиа, Џь.Џь. Инџьгьиа, В.В. Аҩӡба уҳәа убас аӡәырҩы) ражәахәқәа.

Лаҵарамза 12–13 рзы Аԥсуаҭҵааратә институт аҟны еиҿкаан иара убас Б.У. Шьынқәба диижьҭеи 105 шықәса аҵра иазкыз Жәларбжьаратәи аԥхьарақәа. Уаҟа ажәахәқәа рыла иқәгылеит 30-ҩык асасцәа инарҷыданы Аинститут аусзуҩцәа 20-ҩык: А.Е. Ашәба, М.Т. Лашәриа, Л.Р. Ҳагба, Аб Дараҭ (Д.З. Дбар), А.Шь. Шьынқәба, Н.А. Хьециа, М.Ф. Ԥлиа, И.Г. Гыцба Хь.К. Ҷаҭанаа уҳәа убас егьырҭгьы.

Абҵарамза 22 рзы иара абри аинститут аҟны имҩаԥган Аԥсуа ҭҵаарадырратә еилазаара (АбНО) 100 шықәса ахыҵра иазкыз жәларбжьаратәи аҭҵаарадырратә конференциа. Уаҟа ажәахәқәа ҟарҵеит аинститут анаҩстәи аусзуҩцәа: С.З. Лакоба, О.Хә. Бӷажәба, С.Ш. Салаҟаиа, Аб Дараҭ (Дбар), Р.Ҳ. Гәажәба, Н.В. Касланӡиа, А.С. Мирзоев.

Жьҭаарамза 7–8, 2022 шықәсазы Аекономикеи азини ринститут Г.В. Плеханов ихьӡ зху Урыстәылатәи аекономикатә университет (Бриансктәи афилиал) алахәны имҩаԥнагеит Жәларбжьаратәи аҭҵаарадырра-практикатә конференциа «Аҳәынҭқарреи азини аекономикатә еизыҟазаашьақәеи: актуалтә проблемақәеи аҿиара ахырхарҭақәеи».

Иаҳҳәаз инаҷыданы, ААР асистема иаҵанакуа аҟәшақәа рыхԥагьы ринститутқәа (Аекологиа аинститут, Аботаника аинститут, Аексперименталтә паталогиеи атерапиеи ринститут уҳәа) русзуҩцәа рхы рыладырхәит Аԥсни Урыстәылатәи Афедерациеи рҿы (ақалақьқәа Москва, Таганрог, Грозныи, Казань, Ставрополь, Краснодар, Владикавказ, Черкесск уб. ир.) имҩаԥгаз жәларбжьаратәи афорумқәа 47, убрахь иналаҵаны аҭҵаарадырра-практикатә конференциақәагьы: Аекономикеи азини ринститут – 67 форум рыҽрыладырхәит, Аԥсуаҭҵааратә институт – 61, Аботаникатә институт – 12, Аекологиа аинститут – 11, Аексперименталтә паталогиеи атерапиеи ринститут – 8, Аҟәатәи афизико-техникатә институт – 7. Ҳәараҭахума, аҭҵаарадырратә форумқәа реиҳарак рылахәхара алыршан онлаин ҳасабла. Аконференциақәа рылахәхараҿы зҽалызкааз аҵарауаа иреиуоуп: Д.Е. Ԥлиа, И.В. Попова, С.Ш. Салаҟаиа, Н.И. Медвенски, А.З. Матуа, Л.О. Аҳәба, Н.З. Чқәанԥҳа, Н.В. Марко уҳәа убас егь.

Имҳәакәа ҳзаҩсуам аконференциақәа рылахәхараҿы аспирантцәеи аҭҵаарадырратә ҿари аихьӡарақәа шаадырԥшыз. Урҭ иреиуоуп: А.Н. Баӷба, М.Ф. Ԥлиа, Д.Н. Габниа, И.Г. Гыцба, И.И. Титов, А.Н. Сангәлиа, Ф.А. Горухчиева, Амина Акаба уҳәа убас егьырҭгьы.

**IV аҟәша.**  **ААР асистемаҿы акадрқәа разыҟаҵареи аусумҭақәа ркьыԥхьреи ирызкны**

ААР асистемаҿы еснагь еиԥш, 2022-тәи ашықәсаз азҿлымҳара ду аман аҵарауаа рыҭҵаарадырра алҵшәақәа иахьынӡауала инарҭбааны ҳауаажәлар рыларҵәара Аинтернет хархәагақәеи акьыԥхьи рымчала. Уи аганахьала аинститутқәа зегьы ирылдыршаз шьардоуп: акьыԥхь рбеит хыԥхьаӡара рацәала хразлоу амонографиақәа, астатиақәа еидызкыло аизгақәа, Аԥсни уи анҭыҵи аҳәынҭқаррақәа жәпак рҿы иҭыҵуа ажурналқәеи егьырҭ акьыԥхьтә органқәеи ирнылеит еиуеиԥшым азҵаарақәа ирызку ҳҵарауаа русумҭақәа жәаба-жәабала.

Хьыӡҳәала иаҳҳәозар, ҵыԥх Аԥсуаҭҵааратә институт мацара иҭнажьит 30 шәҟәи (амонографиақәа, астатиақәеи еиуеиԥшым адокументқәеи еидызкыло аизгақәа, аконференциақәа рматериалқәа уҳәа уб. егь.) хырхарҭала еиуеиԥшым 115 ҭҵаарадырратә статиақәеи. Иҭыҵыз ашәҟәқәа рхыԥхьаӡараҿы иҟоуп амонографиа хатәрақәеи аколлективтә ҭыжьымҭақәеи, иаҳҳәозар: З.М. Габуниа – «Очерки по истории кавказского языкознания», С.З. Лакоба – «Из века в век», О.В. Маан – «Вопросы этнологии и этнографии абхазов», Ц.С. Габниа – «Амифи аритуали», П.К. Кәыҵниа – «Ажьрацәарақәа. Аиуарақәа. Ахылҵшьҭрақәа», М.В. Гумба – «Абхазское княжество в 20-х–50-х гг. ХIХ в.», А.В. Фадеев – «Избранные труды в двух томах», А.О. Ачԥҳа, Ф.А. Лакырԥҳа – «Ҭырқәтәыла иҟоу абзыԥқәа рҳәамҭақәа» уҳәа убас ирацәаны.

Аусумҭақәа ркьыԥхьра аганахьала ақәҿиара бзиақәа аадырԥшит ААР иаҵанакуа егьырҭ аинститутқәагьы. Иалкааны иаҳҳәозар, Аекологиа аинститут иакьыԥхьит 47 усумҭа, Аексперименталтә паталогиеи атерапиеи ринститут – 40, Аекономикеи азини ринститут – 39, Аботаникатә институт – 34, Аҟәатәи афизика-техникатә институт – 8, Ақыҭанхамҩа аинститут – 6. Аусумҭақәа ркьыԥхьраҿы зҽалызкааз аҵарауаа иреиуоуп: Е.М. Кимкетов, Р.С. Дбар, С.И. Хачева, А.К. Ахсалба, Л.О. Аҳәба, Ҳ.З. Ҭраԥшь, С.А. Багрецова, Н.Н. Воробиов, О.И. Шаталова, Е.Ш. Гәбаз, Н.В. Марко, Е.Ф. Џьакониа уҳәа убас егьырҭгьы.

Еиқәаҳаԥхьаӡаз акьыԥхьымҭақәа зегьы ираԥҵаҩцәоуп аинститутқәа рҵарауаа нагақәа реиԥш, аҭҵаарадырраҟны раԥхьатәи ашьаҿақәа ҟазҵо аҿарацәагьы.

2022 шықәсазы имҩаԥган ААР азеиԥш еизарақәа ҩба, апрезидиум аилатәарақәа – 19. Урҭ рҿы ирылацәажәан иахәҭоу ақәҵарақәагьы рыдкылан актуалра змоу азҵаатәқәа жәпакы: иаҳҳәозар, изаамҭанытәу атематикатә план ашьақәырӷәӷәара, аԥсышәала иаԥҵоу аҭҵаарадырратә усумҭа ААР апрезидум апремиа анашьаразы ақәыргылара, ихьчоу адиссертациақәа рышьақәырӷәӷәара, ААР асистемаҿы 2021 ш. аҭҵаарадырратә усурақәа рымҩаԥысшьазы агәаҭаратә комиссиа алҵшәақәа ирызку аинформациа азыӡырҩра, ААР-ахь алхра ҿыцқәа рымҩаԥгара азҵаатәы, ААР аспирантурахь изаамҭанытәу адкыларазы аҭыԥқәа рышьақәырӷәӷәара, иалхын, анаҩсан ишьақәырӷәӷәан Аекономикеи азини ринститути, Аекологиа Аинститути, Аԥсуаҭҵааратәи институти рдиректорцәа; ААР аспирантурахь иҭалаз рыҭҵаарадырратә напхгаҩцәеи рдиссертациатә темақәеи рышьақәырӷәӷәара уҳәа убас егьырҭ азҵаарақәагьы. ААР апрезидиум аилатәарақәа рҿы, есышықәса еиԥш, ҵыԥхгьы акырынтә ирзааҭгылан акадр ҿыцқәа реиҵааӡара азҵаатәы.

ААР асистема иаҵанакуа аспирантураҿы иахьа аҵара рҵоит еиуеиԥшым аҵарашықәсқәа ирҭоу 17-ҩык аспирантцәа, аҵараҩаӡара ашьҭазааҩцәа ҩыџьа. Урҭ рзы иазгәаҭоуп аҵаратә программа инаҷыданы, Аԥсни Урыстәылеи рҵарауаа нагақәа рымчала алекциаԥхьарақәа рзеиҿкаара.

2020 шықәсазы Д.И. Гәлиа ихьӡ зху Аԥсуаҭҵааратә институти Ҩада-Кавказтәи афедералтә университети (ақалақь Ставрополь) аусеицуразы ирыбжьарҵаз аиқәшаҳаҭра амчала ҵыԥх уаҟа аквалификациа аизырҳаразы иазԥхьагәаҭоу акурсқәа ирхысит шьардаҩык ҳҵарауаа ҿарацәа.

Иазгәаҭатәуп, 2022 шықәса, абҵарамза 2–3 рзы, ААР 25 шықәса ахыҵра инадҳәаланы раԥхьаӡакәны ААР апрезидиум амчала ишымҩаԥгаз аспирантцәеи аҵарауаа ҿарацәеи рыҭҵаарадырратә конференциа. Уаҟа ажәахәқәа рыла иқәгылеит Аԥсуа академиа иаҵанакуа аинститутқәеи Аԥснытәи аҳәынҭқарратә университети рҵарауаа ҿарацәа 36-ҩык. Дук хара имгакәа иҭыжьхоит аконференциа аматериалқәа. Иҳәатәуп, имҩаԥгаз аконференциа аиԥш зеиԥшу аринахысгьы есышықәса амҩаԥгара шазԥхьагәаҭоу ААР аҟәшақәа рыхԥагь рҿы.

Ҵыԥхтәи ашықәс иалагӡаны аҵараҩаӡара змоу Аԥсны аҵарауаа ҿарацәа рхыԥхьаӡара иазҳаит: жәҩык еиуеиԥшым азанааҭқәа рыла қәҿиарала ирыхьчеит акандидаттә диссертациақәа. Урҭ иреиуоуп: Л.Р. Лакрба, И.В. Агрба, Џь.Џь. Инџьгьиа, А.С. Габелаиа, А.З. Гәымба, И.Г. Гыцба, М.Ф. Ԥлиа, А.З. Шьалашьаа, Д.Гь. Ҵкәуа, Р.С. Саакиан. Аҭоурыхтә ҭҵаарадыррақәа рдоктор иҵараҩаӡара аиуразы адиссертациа ихьчеит Аԥсуаҭҵааратә институт аҭҵаарадырратә усзуҩ нага Гә.Џь. Гәымба.

Аԥсуа академиа 25 шықәса ахыҵра аиубилеи инамаданы, Аҳәынҭқарра Ахада иусԥҟала аӡәырҩы аҵарауаа ахьӡ ҳаракқәа ранашьахеит: Р.Хә. Қапба – «Ахьӡ-Аԥша» аорден II аҩаӡара, В.Л. Бигәаа, А.З. Матуа, С.М. Сақаниа, М.М. Барцыц, – «Ахьӡ-аԥша» аорден III аҩаӡара, «Аԥсны аҭҵаарадырра зҽаԥсазтәыз аусзуҩ» ҳәа аҳаҭыртә хьӡы рыхҵахеит: И.Г. Кәанџьариа, Н.В. Аршба, Л.Х. Саманба, П.К. Кәыҵниа, А.Р. Гәлиа, А.Ф. Аҩӡба, «Аԥсны иреиҳаӡоу ашкол зҽаԥсазтәыз аусзуҩ» ҳәа – Р.К. Гәыблиа, Л.О. Аҳәба, «Аԥсны азиндырра зҽаԥсазтәыз аусзуҩ» ҳәа – Аекономикеи азини ринститут адиректор аҭҵаарадырразы ихаҭыԥуаҩ Д.Е. Ԥлиа, «ААР ҳаҭыр зқәу адоктор» ҳәа ахьӡ ихҵан Аҟәатәи афизика-техникатә институт адиректор аҭҵаарадырразы ихаҭыԥуаҩ Б.А. Лазба. Аексперименталтә паталогиеи атерапиеи ринститут аусзуҩцәа С.Т. Амаба, Ҳ.З. Ҭраԥшь, В.Г. Џьынџьал иранашьан «COVID-19 иаҿагыланы ақәԥараҟны хацәнмырха аусуразы» ҳәа захьӡу Аԥсны агәабзиарахьчара аминистрра амедал. Лыҵшәабзиала русуразы ААР аппарат аусзуҩцәеи аинститутқәа рҵарауаа аӡәырҩи иранашьан ААР апрезидиум аҳаҭыр шәыҟәқәа.

ААР апрезидиум иаԥнаҵаз аԥсышәала иҩу аусумҭақәа рзы есышықәсатәи апремиа даԥсахеит афольклорҭҵааҩ ҿа, Аԥсуаҭҵааратә институт Афольклор аҟәша аусзуҩ, афилологиатә ҭҵаарадыррақәа ркандидат М.Ф. Ԥлиа.

ААР апрезидиум 2022 шықәсазы ишьҭнахыз азҵаарақәеи, иаднакылаз егьырҭ ақәҵарақәеи, ҵҩа змам иахьатәи ауснагӡатәқәеи иаҳа инарҭбааны ицәыргахоит ААР Адырраҭаратә Биуллетен изаамҭанытәу аномер аҿы.